

# **KLAIPĖDOS RAJONO SAVIVALDYBĖS TARYBA**

**SPRENDIMAS  
DĖL KLAIPĖDOS RAJONO TURIZMO INFORMACIJOS CENTRO  
NUOSTATŲ PATVIRTINIMO**

2024 m. kovo 28 d. Nr. T11-126

Gargždai

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, 7 straipsnio 6 dalimi, atsižvelgdama į 2024 m. vasario 27 d. vykusio Turizmo tarybos posėdžio informacinę pažymą, n u s p r e n d ž i a:

1. Patvirtinti Klaipėdos rajono turizmo informacijos centro nuostatus (pridedama).

2. Įpareigoti Klaipėdos rajono turizmo informacijos centro direktorei Daivai Buivydienei įregistruoti patvirtintus Klaipėdos rajono turizmo informacijos centro nuostatus Juridinių asmenų registre.

3. Pripažinti netekusiu galios Klaipėdos rajono savivaldybės tarybos 2019 m.   
spalio 31 d. sprendimą Nr. T11-340 „Dėl Klaipėdos rajono turizmo informacijos centro nuostatų patvirtinimo“.

4. Sprendimą skelbti Teisės aktų registre.

Savivaldybės meras Bronius Markauskas

PATVIRTINTA

Klaipėdos rajono savivaldybės tarybos

2024 m. kovo 28 d sprendimu Nr. T11-126

# **KLAIPĖDOS RAJONO TURIZMO INFORMACIJOS CENTRO**

# **NUOSTATAI**

# **I SKYRIUS**

# **BENDROJI DALIS**

1. Klaipėdos rajono turizmo informacijos centro nuostatai (toliau – Nuostatai) reglamentuoja Klaipėdos rajono turizmo informacijos centro (toliau – Centras) veiklos sritis, tikslus, funkcijas, teises ir pareigas, įstaigos savininką, savininko teises ir pareigas įgyvendinančios institucijos kompetenciją, valdymo organų sudarymo tvarką ir jų kompetenciją, darbo santykius ir darbo apmokėjimą, turtą, lėšų šaltinius ir lėšų naudojimo tvarką, finansinę veiklos kontrolę, įstaigos reorganizavimą ir likvidavimą bei Nuostatų keitimo tvarką.

2. Įstaigos pavadinimas – Klaipėdos rajono turizmo informacijos centras.

3. Centro teisinė forma – savivaldybės biudžetinė įstaiga.

4. Centro steigėja ir savininkas (toliau – Savininkas) – Klaipėdos rajono savivaldybė (toliau – Savivaldybė). Centras yra atsakingas ir pavaldus Savininkui.

5. Savininko teises ir pareigas įgyvendinanti institucija – Savivaldybės meras (toliau – Meras) ir Savivaldybės taryba. Savininko teises ir pareigas įgyvendina Meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Merui).

6. Centro buveinė – Kvietinių g. 5-2, LT-96122 Gargždai, Klaipėdos rajonas.

7. Centras yra ribotos civilinės atsakomybės įstatymų nustatyta tvarka įsteigtas viešasis juridinis asmuo, įgyvendinantis Savivaldybės funkcijas skatinant vietinį ir atvykstamąjį turizmą Klaipėdos rajone, turintis Nuostatus, antspaudą su savo pavadinimu, sąskaitą banke, galintis naudotis trumpiniu Klaipėdos r. TIC.

8. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu ir darbo kodeksais, Lietuvos Respublikos vietos savivaldos įstatymu, Lietuvos respublikos turizmo įstatymu, Lietuvos Respublikos biudžetinių įstaigų įstatymu, kitais Lietuvos Respublikos įstatymais, Lietuvos Respublikos Vyriausybės (toliau – Vyriausybė) nutarimais, Lietuvos Respublikos ekonomikos ir inovacijų ministerijos teisės aktais, Savivaldybės tarybos sprendimais, Savivaldybės mero (toliau – Meras) potvarkiais, Savivaldybės administracijos direktoriaus įsakymais, kitais teisės aktais ir šiais Nuostatais.

9. Centras gali turėti struktūrinius padalinius, kurie nėra juridiniai asmenys.

10. Centro finansiniai metai sutampa su kalendoriniais metais.

## **II SKYRIUS**

## **CENTRO VEIKLOS POBŪDIS, TIKSLAI IR FUNKCIJOS**

11. Centras pagal veiklos pobūdį yra daugiasritis turizmo informacijos centras, kurio pagrindinis tikslas – teikti turizmo informacijos ir kitas turizmo paslaugas, tenkinti viešuosius interesus vykdant visuomenei naudingą veiklą, skatinti vietinį ir atvykstamąjį turizmą Klaipėdos rajone, pristatyti Klaipėdos rajono turizmo išteklius šalyje bei užsienyje.

12. Centro veiklos tikslai:

12.1. užtikrinti turistinės informacijos apie Klaipėdos rajoną sklaidą;

12.2. plėsti turizmo paslaugų įvairovę, užtikrinti geros kokybės ir nustatytus reikalavimus atitinkančias turizmo paslaugas.

12.3. vykdyti aktyvias ir pastovias Klaipėdos rajono turizmo rinkodaros priemones;

12.4. formuoti Klaipėdos rajono kaip turizmui patrauklaus rajono įvaizdį;

12.5. inicijuoti ir įgyvendinti turizmo projektus, skirtus turizmo infrastruktūros ir rinkodaros poreikiams.

13. Įgyvendindamas savo veiklos tikslus, Centras atlieka šias funkcijas:

13.1. renka, kaupia, parengia ir teikia informaciją apie kultūrinio ir gamtinio turizmo išteklius Klaipėdos rajone turistams, rajono gyventojams, žiniasklaidai, užsienio turizmo organizatoriams;

13.2. reprezentuoja Klaipėdos rajoną, reklamuoja lankomus objektus;

13.3. rengia, leidžia ir platina informacinius bei kartografinius leidinius apie turizmo išteklius ir paslaugas;

13.4. kuria ir plėtoja turizmo reikmėms skirtas duomenų bazes, informacines sistemas, interneto puslapius, įsijungia į tarptautinius turizmo interneto portalus, duomenų bazes ar interneto puslapius, siekiant pagerinti informacijos teikimą bei skatinti turizmo paslaugų ir produktų vartojimą;

13.5. rengia ir vykdo įvairias turizmo rinkodaros priemones, turizmo viešinimo, populiarinimo kampanijas ir renginius, siekiant Klaipėdos rajono, kaip turizmo traukos objekto, įvaizdžio gerinimo;

13.6. vykdo turizmo informacijos sklaidą ir viešinimą Lietuvos ir tarptautinėse rinkose;

13.7. tvarko ir teikia turizmo paslaugų ir išteklių duomenis Nacionalinei turizmo informacijos sistemai;

13.8. kaupia statistinę informaciją apie Centro lankytojus ir kiekvieną ketvirtį pateikia nustatytos formos suvestines Lietuvos Statistikos departamentui;

13.9. vykdo savivaldybės teritorijos turizmo išteklių ir paslaugų rinkotyrą ir rinkodarą;

13.10. teikia pasiūlymus dėl turizmo plėtojimo Savivaldybės turizmo tarybai;

13.11. rengia ir (ar) dalyvauja rengiant turizmo plėtros programas ir projektus;

13.12. organizuoja kvalifikacijos kėlimo kursus, seminarus turizmo paslaugų teikėjams;

13.13. vykdo kultūrinę veiklą – centro filiale J. Gižo etnografinėje sodyboje organizuoja parodas, dailininkų, kalvių, fotografų plenerus;

13.14. vykdo kultūrinės edukacijos užsiėmimus, pristatančius laivadirbystės ir žvejybos tradicijas, tautinį kostiumą, kalbą, kulinarinį paveldą;

13.15. bendradarbiauja ir keičiasi informacija su Lietuvos ir užsienio kultūros, turizmo informacijos centrais, muziejais, kelionių ir turizmo agentūromis, koncertinėmis organizacijomis, meno kolektyvais, kūrybinėmis organizacijomis;

13.16. dalyvauja įvairiose respublikinėse ir tarptautinėse turizmo plėtros programose, projektuose;

13.17. teikia vietinių kelionių organizavimo paslaugas Kelionių organizavimo paslaugų taisyklių nustatyta tvarka;

13.18. parduoda kelionės bilietus, skrydžių bilietus, turizmo paslaugų rinkinius;

13.19. parduoda įvairius leidinius, suvenyrus, meno dirbinius ir kitus gaminius;

13.20. organizuoja parodas, leidinių bei kultūrinio turizmo objektų pristatymus;

13.21. bendradarbiaujant su Klaipėdos regiono savivaldybėmis, turizmo informacijos centrais kuria bendrus turistinius maršrutus;

13.22. teikia informaciją Savivaldybės administracijos rengiamuose ir įgyvendinamuose turizmo projektuose;

13.23. ruošia veiklos ataskaitas;

13.24. dalyvauja įvairių darbo grupių, komisijų veikloje;

13.25. tvarko dokumentų archyvą;

13.26. dalyvauja Savivaldybės turizmo tarybos veikloje;

13.27. atlieka kitas Turizmo įstatyme ir Nuostatuose nustatytas funkcijas.

14. Centro veiklos rūšys teisės aktų nustatyta tvarka pagal ekonominės veiklos rūšių klasifikatorių:

14.1. spausdinimas ir susijusių su tuo paslaugų veikla (18.1);

14.2. suvenyrų, meno dirbinių ir religinių reikmenų specializuota mažmeninė prekyba (47.78.10);

14.3. kita specializuota mažmeninė prekyba (47.78.90);

14.4. kita mažmeninė prekyba ne parduotuvėse, kioskuose ar prekyvietėse (47.99);

14.5. vandens transportas (50);

14.6. vidaus vandenų keleivinis transportas (50.3);

14.7. poilsiautojų ir kita trumpalaikio apgyvendinimo veikla (55.2);

14.8. vaikų poilsio stovyklų veikla (55.20.20);

14.9. poilsinių transporto priemonių, priekabų, aikštelių ir stovyklaviečių veikla (55.3);

14.10. kita apgyvendinimo veikla (55.9);

14.11. maitinimo ir gėrimo teikimo veikla (56);

14.12. leidybinė veikla (58);

14.13. kita leidyba (58.19);

14.14. informacinių paslaugų veikla (63);

14.15. kita, niekur kitur nepriskirta, informacinių paslaugų veikla (63.99);

14.16. viešųjų ryšių ir komunikacijos veikla (70.21);

14.17. konsultacinė verslo ir kito valdymo veikla (70.22);

14.18. reklama (73.1);

14.19. rinkos tyrimas ir viešosios nuomonės apklausa (73.2, 73.20);

14.20. fotografavimo veikla (74.20);

14.21. turistinių autobusų nuoma (77.12.20);

14.22. poilsio ir sporto reikmenų nuoma ir išperkamoji nuoma (77.12.21);

14.23. pramoginių valčių nuoma (77.21.100;

14.24. dviračių nuoma (77.21.30);

14.25. kitų turizmo priemonių nuoma (77.21.50);

14.26. vandens transporto priemonių ir įrangos nuoma ir išperkamoji nuoma (77.34);

14.27. kelionių agentūrų, ekskursijų organizatorių, išankstinio užsakymo ir susijusių paslaugų veikla (79);

14.28. kelionių agentūrų ir ekskursijų organizatorių veikla (79.1);

14.29. kitų išankstinio užsakymo ir susijusių paslaugų veikla (79.90);

14.30. posėdžių ir verslo renginių organizavimas (82.30);

14.31. švietimas (85);

14.32. kitas mokymas (85.5);

14.33. kitas, niekur nepriskirtas, švietimas (85.59);

14.34. sportinė veikla, pramogų ir poilsio organizavimo veikla (93);

14.35. pramogų ir poilsio organizavimo veikla (93.2);

14.36. kita pramogų ir poilsio organizavimo veikla (93.29);

14.37. narystės organizacijų veikla (94);

14.38. kitų narystės organizacijų veikla (94.9).

### **III SKYRIUS**

### **ĮSTAIGOS SAVININKO TEISES IR PAREIGAS ĮGYVENDINANČIŲ INSTITUCIJŲ KOMPETENCIJA**

15. Centro savininko teises ir pareigas įgyvendina Meras ir Savivaldybės taryba.

16. Savivaldybės tarybos kompetencija:

16.1. Centro nuostatų tvirtinimas Mero teikimu;

16.2. sprendimų dėl Centro buveinės pakeitimo, reorganizavimo, pertvarkymo, atskyrimo, likvidavimo, filialo steigimo ar jo veiklos nutraukimo priėmimas;

16.3. sprendimų dėl tam tikros veiklos nepriklausomo audito atlikimo Centre priėmimas;

16.4. kainų už Centro teikiamas atlygintinas viešąsias paslaugas nustatymas;

16.5. Centro metinių ataskaitų rinkinių tvirtinimas;

16.6. kitų Lietuvos Respublikos įstatymuose bei kituose teisės aktuose ir šiuose Nuostatuose jos kompetencijai priskirtų klausimų sprendimas.

17. Mero kompetencija:

17.1. Centro nuostatų teikimas Savivaldybės tarybai tvirtinti;

17.2. Direktoriaus priėmimas į pareigas ir atleidimas iš jų ar nušalinimas nuo pareigų, kitų funkcijų, susijusių su Direktoriaus darbo santykiais, įgyvendinimas Lietuvos Respublikos darbo kodekso ir kitų teisės aktų nustatyta tvarka;

17.3. Direktoriaus veiklos priežiūra ir kontrolė, kaip jis įgyvendina įstatymus, Lietuvos Respublikos Vyriausybės nutarimus ir Savivaldybės tarybos nutarimus;

17.4. kitų Lietuvos Respublikos turizmo įstatyme ir kituose teisės aktuose nustatytų funkcijų, susijusių su Centro veiklos valdymu Savivaldybės teritorijoje, atlikimas.

#### **IV SKYRIUS**

#### **CENTRO VALDYMAS**

18. Centrui vadovauja Centro direktorius (toliau – Direktorius), į pareigas penkerių metų kadencijai skiriamas viešo konkurso būdu Vyriausybės nustatyta tvarka, išskyrus atvejus, kai Direktorius be konkurso skiriamas antrajai kadencijai įstatymų nustatytais atvejais. Asmuo gali eiti tos pačios biudžetinės įstaigos vadovo pareigas ne daugiau 2 kadencijas iš eilės. Direktorių Lietuvos Respublikos darbo kodekso ir kitų teisės aktų nustatyta tvarka skiria ir atleidžia, su darbo santykiais susijusias funkcijas įgyvendina Meras.

19. Direktoriui pareiginę algą, skatinimo sąlygas nustato, skiria priemokas, materialines pašalpas, Meras.

20. Direktoriaus pareigos:

20.1. planuoti ir organizuoti Centro darbą, kad būtų įgyvendinami įstaigos tikslai ir atliekamos nustatytos funkcijos, ir atsakyti už jį;

20.2. užtikrinti, kad būtų laikomasi įstatymų, kitų teisės aktų ir Nuostatų;

20.3. leisti įsakymus ir įsakymais patvirtintus kitus Centro veiklą reglamentuojančius teisės aktus, privalomus visiems įstaigos darbuotojams, organizuoti ir kontroliuoti jų vykdymą;

20.4. suteikti darbuotojams atostogas, siųsti į komandiruotes;

20.5. nustatyti Centro pareigybių skaičių ir pareigybių sąrašą, konsultuojantis su darbuotojų atstovais, bei tvirtinti įstaigos struktūrą neviršijant Centrui skirtų asignavimų;

20.6. tvirtinti Centro vidaus darbo tvarkos taisykles, darbuotojų pareigybių aprašymus;

20.7. sudaryti sutartis, suteikti įgaliojimus;

20.8. inicijuoti projektų rengimą, teikti finansavimui ir vykdyti įvairių Lietuvos ir užsienio fondų ir programų finansuotus projektus, susijusius su Nuostatuose įteisinta veikla, kontroliuoti ir atsakyti už įstaigos laimėtų veiklos projektų kvalifikuotą įgyvendinimą;

20.9. įgyvendinti civilinės saugos, priešgaisrinės saugos, darbuotojų saugos ir sveikatos darbe priemones;

20.10. atsakyti už teikiamų turizmo paslaugų kokybę;

20.11. dalyvauti Savivaldybės turizmo tarybos posėdžiuose;

20.12. užtikrinti etikos normų laikymąsi savo darbe, priimamų sprendimų skaidrumą, bendradarbiavimu ir pagarba grįstus santykius;

20.13. garantuoti, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

20.14. užtikrinti racionalų ir taupų lėšų bei turto naudojimą, veiksmingą įstaigos vidaus kontrolės sistemos sukūrimą, jos veikimą ir tobulinimą;

20.15. teisės aktų nustatyta tvarka be atskiro įgaliojimo atstovauti Centrui teisme arba kitose valstybės ar savivaldybės institucijose, įstaigose.

21. Direktorius gali turėti ir kitų teisių bei pareigų, kurios neprieštarauja įstatymams ir kitiems teisės aktams.

22. Direktoriui negalint eiti pareigų, jo pareigas atlieka Direktoriaus pavaduotojas, o jam nesant ar negalint eiti pareigų, Direktoriaus pareigas atlieka Mero paskirtas asmuo.

##### **V SKYRIUS**

##### **CENTRO TURTAS IR LĖŠOS**

23. Centras patikėjimo teise valdo, naudojasi ir įstatymų nustatyta tvarka disponuoja perduotais Savivaldybės pastatais, finansiniais ištekliais, inventoriumi bei kitomis priemonėmis.

24. Centras susidėvėjusias ar nereikalingas materialines vertybes nurašo ar realizuoja ir gautas pajamas naudoja teisės aktų nustatyta tvarka.

25. Centras savarankiškai tvarko ūkinę finansinę veiklą, yra išlaikomas iš Savivaldybės biudžeto pagal asignavimų valdytojo patvirtintą sąmatą.

26. Centras:

26.1. turi einamąsias nacionalinės ir užsienio valiutos sąskaitas Lietuvos Respublikos bankuose;

26.2. naudojasi Savivaldybės tarybos patikėjimo teise perduotu turtu;

26.3. perka ar kitaip įsigyja turtą, jį valdo, naudoja ir disponuoja juo įstatymų ir šių Nuostatų nustatyta tvarka;

26.4. sudaro sutartis bei prisiima įsipareigojimus;

26.5. teikia atlygintinas viešąsias paslaugas;

26.6. naudoja lėšas Nuostatuose numatytiems tikslams įgyvendinti;

26.7. Savininko leidimu nuomoja Centro turtą, priklausantį patikėjimo teise;

26.8. skelbia konkursus Centro planams įgyvendinti;

26.9. reikalauja, kad būtų atlyginama Centrui padaryta materialinė ir moralinė žala, atlyginama už įsipareigojimų ir pasirašytų sutarčių nevykdymą.

27. Centro pajamas sudaro:

27.1. Savivaldybės biudžeto lėšos;

27.2. lėšos, gautos už parduotus turizmo paslaugų rinkinius ir teikiamas paslaugas;

27.3. lėšos, gautos už plaukimą istoriniu laivu;

27.4. lėšos gautos už stovyklavimo paslaugas;

27.5. sportinių turistinių renginių dalyvio registracijos mokestis;

27.6. lėšos, gautos kaip parama ir labdara;

27.7. valstybinių įstaigų, komercinių įmonių, visuomeninių organizacijų, juridinių ir fizinių asmenų savarankiškos įplaukos;

27.8. dotacijos iš įvairių paramos fondų ir finansuojamų programų;

27.9. kitos lėšos, gautos teisės aktų nustatyta tvarka.

28. Centro išlaidas sudaro:

28.1. lėšos, skirtos darbo užmokesčiui ir valstybės privalomojo socialinio draudimo įmokoms;

28.2. lėšos pastatams išlaikyti ir remontuoti;

28.3. lėšos inventoriui, laivo nuleidimui ir iškėlimui;

28.4. lėšos, susijusios su įstaigos veikla;

28.5. kitos lėšos, reglamentuojamos galiojančiais teisės aktais.

29. Centras turi paramos gavėjo statusą.

###### **VI SKYRIUS**

###### **CENTRO TEISĖS IR PAREIGOS**

30. Centras turi teisę:

30.1. teikti atlygintinas viešąsias paslaugas, kurių kainas nustato Savininkas;

30.2. turėti einamąsias sąskaitas viename iš pasirinktų Lietuvos Respublikos bankų;

30.3. teisės aktų nustatyta tvarka ir sąlygomis valdyti, naudoti, saugoti Savivaldybės jam patikėjimo teise perduotą turtą ir juo disponuoti;

30.4. tvarkyti savo ūkinės-finansinės veiklos apskaitą ir teikti Savininkui ir kitoms įstatymų nustatytoms institucijoms reikiamą informaciją, garantuoti ataskaitų teisingumą;

30.5. atsiskaityti už pateiktas prekes, suteiktas paslaugas ir atliktus darbus bet kuria sutarta forma, neprieštaraujančia Lietuvos Respublikos įstatymams ir kitiems teisės aktams;

30.6. plėtoti ryšius su šalies ir užsienio turizmo informacijos centrais, saugomų teritorijų nacionaliniais bei regioniniais parkais, muziejais, kultūros centrais ir įstaigomis;

30.7. spausdinti bei platinti mokamus ir nemokamus informacinius turistinius leidinius, susijusius su Centro veikla;

30.8. gauti paramą.

31. Centras, įgyvendindamas jam pavestas funkcijas, privalo:

31.1. teisės aktų nustatyta tvarka teikti Juridinių asmenų registro tvarkytojui duomenis;

31.2. vykdyti įsipareigojimus pagal sudarytas sutartis;

31.3. užtikrinti lankytojų saugumą ir saugias savo darbuotojų darbo sąlygas;

31.4. teikti Savininkui tvirtinti teikiamų atlygintinų paslaugų kainas;

31.5. teikti Savininkui, Savivaldybės administracijos Strateginio planavimo ir investicijų skyriui ir kitoms teisės aktuose numatytoms institucijoms savo veiklos ataskaitas ir perspektyvinius darbo planus;

31.6. garantuoti Centro finansinių ir statistinių ataskaitų teisingumą;

31.7. įgyvendinti šiuose Nuostatuose nustatytus veiklos tikslus;

31.8. naudoti iš Savivaldybės ir valstybės biudžeto gaunamas lėšas tik Nuostatuose numatytiems tikslams įgyvendinti ir tik pagal asignavimo valdytojų patvirtintas išlaidų sąmatas.

32. Centras gali turėti kitas įstatymuose ir kituose teisės aktuose numatytas teises ir pareigas.

**VII SKYRIUS**

**CENTRO DARBUOTOJŲ PRIĖMIMAS Į DARBĄ IR DARBO APMOKĖJIMAS**

33. Centro darbuotojus, dirbančius pagal darbo sutartis ir gaunančius darbo užmokestį iš Savivaldybės biudžeto, priima į darbą ir iš jo atleidžia, skatina Direktorius įstatymų nustatyta tvarka.

34. Direktorius pagal nustatytą darbo apmokėjimo sistemą, neviršydamas darbo užmokesčio fondo, nustato darbuotojams pareiginės algos koeficientus, skiria priemokas, vienkartines pinigines išmokas, materialines pašalpas.

**VIII SKYRIUS**

**FINANSINĖS VEIKLOS KONTROLĖ IR AUDITAS**

35. Centro finansinės veiklos kontrolę vykdo Savininkas ir kitos valstybinės institucijos ar įstaigos įstatymų ir kitų teisės aktų nustatyta tvarka.

36. Centro finansinę apskaitą vykdo Klaipėdos rajono švietimo centro Biudžetinių įstaigų centralizuotos apskaitos skyrius, kuris savo veiklą vykdo vadovaudamasis Lietuvos Respublikos finansinės apskaitos įstatymu, Lietuvos Respublikos viešojo sektoriaus atskaitomybės įstatymu ir kitų teisės aktų nustatyta tvarka.

37. Įstaigos veiklos ir išorės finansinį auditą atlieka Savivaldybės kontrolierius (Savivaldybės kontrolės ir audito tarnyba).

38. Centro vidaus auditą atlieka Centralizuoto vidaus audito skyrius, vadovaudamasi Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**IX SKYRIUS**

**BAIGIAMOSIOS NUOSTATOS**

39. Centras, atitikęs Lietuvos Respublikos ekonomikos ir inovacijų ministro įsakymu patvirtinto Turizmo informacijos ženklo naudojimo tvarkos aprašo II skyriuje nurodytus reikalavimus ir su Ekonomikos ir inovacijų ministerija sudarę sutartį dėl teisės naudoti Turizmo informacijos ženklą, gali naudoti prekių (paslaugų) ženklą „Turizmo informacija“.

40. Centras įstatymų ir kitų teisės aktų nustatyta gali turėti emblemą, vėliavą ir kitą atributiką.

41. Centras gali būti reorganizuojamas arba likviduojamas vadovaujantis Lietuvos Respublikos biudžetinių įstaigų įstatymo ir kitų teisės aktų nustatyta tvarka.

42. Vieši Centro pranešimai skelbiami įstaigos interneto svetainėje [www.klaipedosrajonas.lt](http://www.klaipedosrajonas.lt).

43. Nuostatai registruojami teisės aktų nustatyta tvarka.

44. Centro Nuostatai gali būti keičiami, papildomi Klaipėdos rajono savivaldybės tarybos sprendimu.

\_\_\_\_\_\_\_\_\_\_\_\_